Talous- ja sosiaalikomitean lausunto aiheesta "Ehdotus neuvoston asetukseksi (EY) monivuotisen yleisen tullietuusjärjestelmän soveltamisesta 1 päivään tammikuuta 1999-31 päivään joulukuuta 2001"



Virallinen lehti nro C 040 , 15/02/1999 s. 0027 - 0029



Talous- ja sosiaalikomitean lausunto aiheesta "Ehdotus neuvoston asetukseksi (EY) monivuotisen yleisen tullietuusjärjestelmän soveltamisesta 1 päivään tammikuuta 1999 31 päivään joulukuuta 2001" (1999/C 40/09) Talous- ja sosiaalikomitea päätti 2. joulukuuta 1998 työjärjestyksensä 23 artiklan 3 kohdan mukaisesti antaa lausunnon edellä mainitusta ehdotuksesta. Asian valmistelusta vastannut "ulkosuhteet" -jaosto antoi lausuntonsa 17. marraskuuta 1998. Esittelijä oli Helmut Giesecke. Talous- ja sosiaalikomitea hyväksyi 2. 3. joulukuuta 1998 pitämässään 359. täysistunnossa (joulukuun 2. päivän kokouksessa) yksimielisesti seuraavan lausunnon. 1. Johdanto 1.1. Euroopan unioni on viime vuosina jatkuvasti kehittänyt ja sopeuttanut kehitysmaihin soveltamaansa kauppaetuuspolitiikkaa vastaamaan uusinta kehitystä, suojaten kuitenkin samalla oman taloutensa haavoittuvia aloja. Näin on yhtäältä pyritty ottamaan entistä paremmin huomioon eri kehitysmaaryhmien toisistaan poikkeavat tarpeet ja toisaalta eurooppalaisten maahantuojien etu. 1.2. Etuusjärjestelmän viimeisin suuri uudistus tuli voimaan vuonna 1995 yhteisön tarjouksen uuden kymmenvuotiskauden alkaessa. Se edisti avoimuutta ja luotettavuutta entisestään sekä kehitysmaiden hallinnon että niiden tuontiyritysten kannalta, jotka haluavat keskittää toimintansa selkeästi hahmotettaville markkinoille. 1.3. Uutta oli mahdollisuus palkita yksittäisten kehitysmaiden onnistuneita toimia sosiaali- ja ympäristöpolitiikan sekä huumeiden vastaisen taistelun aloilla ja soveltaa kaikkein edistyneimpien kehitysmaiden kohdalla asteittaista etuuksien vähentämistä kyseisten maiden poistamiseksi tämän kaupanedistämistukimuodon piiristä. 1.4. Uuden hyväksymismääräajan ensimmäinen kolmivuotiskauden nyt päättyessä esitetään lisää parannus- ja sopeuttamisehdotuksia. 2. Komission ehdotukset 2.1. Etuusjärjestelmän soveltamisen helpottamiseksi on toisistaan paljonkin poikkeavat teollisuus- ja maataloustuotteita koskevat määräykset tarkoitus koota uudessa asetuksessa yhteen ja jatkaa niiden voimassaoloaikaa 31. joulukuuta 2001 saakka. 2.2. Aasian viimeaikaisten tapahtumien vuoksi komissio ehdottaa, että muuten jo ajankohtaista etuuksien asteittaista vähentämistä koskevien perustietojen ajantasalle saattamista lykätään tuonnemmaksi. 2.3. Huumeiden vastaiseen taisteluun liittyviä erityiskannusteita pidetään Andien sopimuksen piiriin kuuluvien ja Keski-Amerikan maiden osalta edelleen tarpeellisina, ja niitä jatketaan tiettyjen täydentävien erityisedellytysten mukaisesti. Teollisuustuotteiden alalla erityiskannusteet laajennetaan koskemaan Keski-Amerikan yhteismarkkinoiden jäsenmaita ja Panamaa. Uutta on lisäksi, että kyseisten maiden kohdalla tavanomaista laajempien erityiskannusteiden myöntäminen edellyttää tulevaisuudessa sosiaalisten ja ympäristönormien noudattamista. 2.4. Ympäristölausekkeen nojalla trooppisesta metsästä saadusta puusta valmistettujen, etusijan saaneiden tuotteiden luetteloon lisätään puutuotteiden lisäksi tiettyjä muita metsätuotteita. 2.5. Lisäksi komissio vahvistaa AKT-maita koskevien nykymääräysten mukaisesti sitoumuksensa varmistaa vuoteen 2005 mennessä tulliton pääsy lähes kaikille vähiten kehittyneistä maista tuotaville tuotteille. 3. Komitean kommentit 3.1. Komitea on tyytyväinen, että unioni esittää tarjouksensa juuri nyt maailmantaloudellisesti kriittisenä ajankohtana. Yhä useamman kehitys- ja siirtymätalousmaan ja jopa useita valtioita käsittävien alueiden talous on ajautumassa kriisiin, joka tietyissä tapauksissa voi hyvinkin horjuttaa niiden demokraattista järjestelmää. Tätä taustaa vasten ei unionin jatkuvuuteen ja luotettavuuteen sitoutuneen kauppapolitiikan poliittista merkitystä, joka ulottuu varsinaista kauppapolitiikkaa laajemmalle, voida arvostaa liikaa. 3.2. Komitea arvostaa komission pyrkimyksiä kehittää jatkuvasti nykyistä yleistä tullietuusjärjestelmää. Uusin esimerkki tästä on kansainvälisesti tunnustettujen sosiaali- ja ympäristönormien noudattamisesta ja joidenkin maiden kohdalla huumeiden vastaisesta taistelusta myönnettävä lisäetuusmarginaali. 3.3. Komitea arvostaa myös komission ponnisteluja muotoilla järjestelmään liittyvät monimutkaiset hallintomenettelyt mahdollisimman yksinkertaisiksi. Tässä yhteydessä komitea on erityisen tyytyväinen, että kaikki määräykset kootaan yhdeksi asetukseksi. 3.4. Komitea on tyytyväinen komission ehdotukseen lykätä etuuksien asteittaiseen vähentämiseen liittyvien perustietojen ajantasaistamista tuonnemmaksi useiden kehitys- ja siirtymätalousmaiden talouskehityksen perusteella. Muussa tapauksessa tiettyjä maita odottaisi niiden nykytilanteeseen sopimaton aseman heikentyminen. Komitea odottaa kiinnostuneena asetusehdotuksessa mainittua komission kertomusta. 3.5. Tässä yhteydessä komitea kehottaa komissiota tarkastamaan, tulisiko nykyisiä raja-arvoja (30 artiklan 2 kohta) korottaa. Myös se olisi myönteinen viesti oikeaan aikaan. 3.6. Komitea ehdottaa myös, että komissio sisällyttäisi tullietuusjärjestelmään kaikki ILO:n työelämän perusperiaatteita ja oikeuksia koskevan julistuksen tärkeimmät työtä koskevat normit. Tämä edellyttää, että 12 artikla muutetaan sisällyttämällä ILO:n yleissopimukset 100 ja 111.3.7. Lisäksi komitea pahoittelee jälleen, ettei osa unionin jäsenvaltioista ole vielä ratifioinut kyseisiä yleissopimuksia, etenkään yleissopimusta 138.3.8. Komitea on useasti ilmaissut, että avoimuus ja luotettavuus ovat niin edunsaajamaiden kuin eurooppalaisten maahantuojienkin kannalta laajasti hyväksyttävän ja tehokkaan etuusjärjestelmän oleellisia perusteita (). Komitea olisikin tyytyväinen, mikäli komissio painottaisi tätä seikkaa tulevaisuudessa entistä voimakkaammin. 3.9. Komitea on erityisen tyytyväinen, että komissio on sitoutunut toteuttamaan tullittoman pääsyn käytännössä lähes kaikkien vähiten kehittyneistä maista tuotavien teollisuustuotteiden kohdalla vuoteen 2005 mennessä sekä yksinkertaistamaan kyseisistä maista tuotaviin tuotteisiin sovellettavia alkuperä- ja kumulaatiosäännöksiä. Komiteasta olisi kuitenkin toivottavaa, että tämä prosessi saataisiin päätökseen jo suunniteltua aikaisemmin, mikäli mahdollista. 3.10. Komitea tukee komission kantaa, jonka mukaan toimien yleisen tasapuolisuuden tulee jatkossakin säilyä yhteisön tullietuusjärjestelmän ensisijaisena tavoitteena. 3.11. Tietojen puutteen vuoksi komitea ei kuitenkaan voi arvioida objektiivisesti yleisen etuusjärjestelmän muiden muutosten vaikutusta etenkään yleisen tasapuolisuusperusperiaatteen toteutumisen osalta. Siksi se pyytääkin komissiota esittämään seikkaperäisen ja tuontimaittain eritellyn kertomuksen etuoikeuskohtelua nauttivan tuonnin arvon kehityksestä. 3.12. Mikäli edunsaajamaiden viranomaisten yhteistyö on puutteellista, komissio ehdottaa tulevaisuudessa sovellettavan menettelyä, jolla ao. maa suljetaan komission päätöksellä kolmeksi tai kuudeksi kuukaudeksi tullietuusjärjestelmän ulkopuolelle. Vaikka komitea suhtautuukin varauksellisesti lisävaltuuksien antamiseen komissiolle, jäävät varaukset päätösprosessien otaksuttavan nopeutumisen ansiosta taustalle. Samalla komitea pitää kuitenkin erittäin tarpeellisena, että kyseisistä maista tuontia harjoittavien perusedut suojataan sopivin mekanismein. Tämän vuoksi komitea suosittaakin, että ao. maille ilmoitetaan epäilystä, ettei tullietuussääntöjä noudateta asianmukaisesti, julkaisemalla asia EY:n virallisessa lehdessä jo hyvissä ajoin. Mahdollisten vastatoimien ei tulisi kuitenkaan koskea todistettavasti ennen kyseistä ilmoitusta solmittuja sopimuksia. Bryssel 2. joulukuuta 1998. Talous- ja sosiaalikomitean puheenjohtaja Beatrice RANGONI MACHIAVELLI () EYVL C 73, 9.3.1998, s. 98.